Net 3% van poskantore se diens op peilFoto bloot ter illustrasie. (Foto: SA Post Office/Twitter) Slegs sowat 3% van die land se 1 200 poskantore voldoen aan al die gestelde diensstandaarde wat van entiteite in staatsbesit verwag word. Die takke wat nie hieraan voldoen nie, kry maandeliks verskeie boetes vir nienakoming, wat uiteindelik groot bedrae geld kos. Die DA het onlangs in ŉ parlementêre vraag aan die Poskantoor gevra hoeveel takke tans ŉ kragopwekker het. Dit het aan die lig gekom dat slegs 32 van die 1 200 takke kragopwekkers het. Dit beteken dat slegs hierdie 32 takke aan die gestelde diensstandaarde voldoen. Volgens Dianne Kohler Barnard, die DA se woordvoerder oor kommunikasie, ontvang ŉ tak ŉ boete van 5% op al hul fakture wanneer hulle stelsels vir langer as ŉ uur aaneen van lyn af is. “Dit gebeur elke maand dat takke nie aan die gestelde diensstandaarde voldoen nie en omdat daar talle standaarde is, kry hulle ŉ boete vir elke oortreding,” sê sy. “Dit is op die ou end baie geld wat aan boetes afgestaan word.” Die DA het reeds navraag by die betrokke ministers gedoen oor hoeveel geld deur die Poskantoor vermors word weens nienakoming van die diensstandaarde. Die party wag egter nog op terugvoer in hierdie verband. Intussen het die departement van maatskaplike ontwikkeling en die Suid-Afrikaanse Staatsveiligheidsagentskap met die portefeuljekomitee vir maatskaplike ontwikkeling vergader oor die stand van sake by poskantoortakke landwyd. Die departement het in sy voorlegging gevra dat die meeste poskantore dringend met kragopwekkers toegerus word om te verseker dat hul stelsels nie vir langer as ŉ uur aaneen af is nie. Die situasie by poskantore bly egter beroerd, met die dat ŉ vyfde van takke landwyd versuim om hul telefone te antwoord of nie eens werkende telefoonlyne het nie. Die DA het vroeër vanjaar ŉ opname gedoen waartydens gepoog is om met 300 poskantore landwyd kontak te maak. Die bevindinge het gewys dat 80% van hierdie poskantore nie hul fone vir navrae antwoord nie. Barnard voer aan dat hulle selfs ook probeer het om die Poskantoor se hoofkantoor en kliëntedienssentrum te bel, maar albei dié oproepe was onsuksesvol. “Dit behoort nie as ŉ verrassings te kom nie, aangesien die publiek al jare lank warm onder die kraag is oor die gebrek aan dienslewering by poskantore,” sê sy. Die Poskantoor se jaarlikse verslag wat in Oktober verlede jaar uitgereik is, het ook gewys dat slegs 68% van die pos wat hulle ontvang, uiteindelik afgelewer word. Dit terwyl altesaam 146 takke in ŉ jaar se tyd hul deure gesluit het, honderde werknemers afgelê of verminderde werksure ingestel is en die afleweringsvoertuie van 1 236 tot 366 verminder is. “Soos dinge nou lyk, is die Poskantoor besig om ten gronde te gaan, dienslewering bestaan byna nie en belastingbetalers se geld gaan by die drein af deur voorkombare vermorsing,” sê Barnard.